
СТАНОВИЩЕ
Комисията по граждански свободи, правосъдие и вътрешни работи приканва водещата комисия по бюджетен контрол да включи в предложението за резолюция, което ще приеме, следното:
<RepeatBlock-Dec>Част I — Освобождаване от отговорност във връзка с изпълнението на бюджета на Агенцията на Европейския съюз за сътрудничество в областта на наказателното правосъдие (Евроюст) за финансовата 2023 година
1.	отбелязва параграфа за обръщане на внимание в годишните отчети, посочен в доклада на Сметната палата (Палатата); отчита отговора на Европол, а именно, че високият процент на забавени плащания се дължи на технически проблеми, произтичащи от прилагането на SUMMA – нова бюджетна, счетоводна и финансова система, която все още е в пилотна фаза; призовава Евроюст да предприеме конкретни мерки за свеждане до минимум на забавените плащания и осигуряване на пълното прилагане на системата;
2.	приветства увеличаването през 2023 г. на бюджета на Евроюст от 67 милиона евро на 88 милиона евро (+31%) и на персонала от 285 на 298 души (+5%); подчертава, че работата по казуси на Евроюст се е увеличила с 14% през 2023 г., като са разгледани над 13 000 казуса, и че Евроюст също така е организирала 577 координационни срещи и 21 координационни центъра, предоставила е правна, техническа, финансова и/или оперативна подкрепа на 288 съвместни екипа за разследване, улеснила е изпълнението на 1 259 европейски заповеди за арест и е допринесла за задържането на над 4 200 заподозрени лица и изземването и/или замразяването на активи от престъпна дейност на стойност над 1 милиард евро, изготвила е 1 013 оперативни резултата в подкрепа на решаването на казуси (анализи, правни бележки и др.) и е направила възможно използването на 6 299 европейски заповеди за разследване; отчита отговора на Евроюст, в който се подчертава, че агенцията е преразгледала процедурата за регистриране и докладване на случаи на несъответствие; 
3.	приветства усилията на Евроюст за цифровизация на правосъдието, а именно за въвеждането на нова деловодна система след последното изменение на Регламента за Евроюст[footnoteRef:1] и прилагането на новата платформа за сътрудничество на съвместните екипи за разследване (СЕР)[footnoteRef:2]; отбелязва ролята на Евроюст като звено за контакт за трети държави и международни организации във връзка с исканията към Европейска информационна система за съдимост за граждани на трети държави (системата ECRIS-TCN) в контекста на наказателно производство; [1:  Регламент (ЕС) 2023/2131 на Европейския парламент и на Съвета от 4 октомври 2023 г. за изменение на Регламент (ЕС) 2018/1727 на Европейския парламент и на Съвета и на Решение 2005/671/ПВР на Съвета по отношение на цифровия обмен на информация по дела за тероризъм (OВ L, 2023/2131, 11.10.2023 г., ELI: http://data.europa.eu/eli/reg/2023/2131/oj).]  [2:  Регламент (ЕС) 2023/969 на Европейския парламент и на Съвета от 10 май 2023 г. за създаване на платформа за сътрудничество за подпомагане на функционирането на съвместните екипи за разследване и за изменение на Регламент (ЕС) 2018/1726 (ОВ L, 2023/969, 17.5.2024 г., ELI: http://data.europa.eu/eli/reg/2023/969/oj).] 

4.	подчертава значението на продължаващата подкрепа на Евроюст за Украйна посредством съвместни екипи за разследване (СЕР) – за разследване на предполагаеми особено тежки международни престъпления, извършени в Украйна, чрез поддържане на базата данни за доказателства за основни международни престъпления (CICED) – за запазване, съхраняване и анализиране на доказателства за основни международни престъпления в единна, сигурна, централна база данни, и посредством гарантиране на сигурен цифров метод за предаване на данни при предоставяне на доказателства и техния анализ; освен това приветства стартирането на новия Международен център за наказателно преследване на престъплението агресия срещу Украйна (ICPA) в Евроюст, с цел да се подкрепят националните разследвания и да се договорят общи стратегии за разследване и наказателно преследване, както и чрез активен принос към работата на работната група „Обезпечаване и изземване“ да се гарантира ефективното прилагане на санкциите на ЕС в целия Европейски съюз;
5.	отбелязва със задоволство доброто сътрудничество с агенциите в областта на правосъдието и вътрешните работи, по-специално сключването на ново работно споразумение с Европейската служба за борба с измамите (OLAF), откриването на 15 нови досиета, по които Евроюст подкрепи Европейската прокуратура, както и сътрудничеството по 42 досиета с Агенцията на Европейския съюз за сътрудничество в областта на правоприлагането (Европол); подчертава стартирането на пилотен проект от Евроюст и Европол за систематичен и структурен обмен на данни за целите на откриването на връзки, преглед на работата по който е предвиден за първата половина на 2024 г.; приветства плана за действие на Евроюст и OLAF за периода 2022 – 2023 г. за борба с престъпления, засягащи финансовите интереси на Европейския съюз;
6.	отбелязва със задоволство, че Евроюст продължава да подкрепя Комисията при преразглеждането на преговорите по международните споразумения за сътрудничество с Евроюст между Съюза и 13 трети държави, по които Комисията преговаря от името на ЕС.
Част II — Освобождаване от отговорност във връзка с изпълнението на бюджета на Агенцията на Европейския съюз за основните права (FRA) за финансовата 2023 година
1.	отбелязва констатираното от Палатата трайно високо равнище на пренесени бюджетни кредити, като за 2023 г. те възлизат на 6,4 милиона евро (23% от общия размер на бюджетни кредити); отбелязва, че процентът е по-нисък, отколкото през 2022 г., когато процентът на пренесените бюджетни кредити е бил 26%; приветства факта, че Палатата обяви операциите, свързани с годишните отчети на FRA за финансовата 2023 година, за законосъобразни и редовни във всички съществени аспекти; подчертава, че бюджетът за 2023 г. е 34 милиона евро; отбелязва и отново изразява загриженост, че FRA продължава да изпитва недостиг по отношение на финансовите и човешките ресурси; приветства факта, че FRA e успяла да изпълни целите си и да постигне резултати по дейностите, предвидени в годишната ѝ работна програма, въпреки ограничените човешки и финансови ресурси; отбелязва, че организираните и съорганизираните срещи и събития са 421 при определена цел 260, а информационните материали са 1 809 при определена цел 250; отбелязва със задоволство много високото равнище на изпълнение на бюджета на FRA от над 99%; счита, че това е важен показател за добро финансово управление и спазване на бюджетните принципи; приветства сътрудничеството с други агенции, органи и гражданското общество на ЕС за гарантиране на спазването на основните права;
2.	изтъква ролята на FRA като ключов пазител на основните права и върховенството на закона, залегнали в Хартата на основните права, и приветства подкрепата ѝ за гарантиране на спазването, защитата и прилагането на основните права в съществуващото законодателство на ЕС и политиките в областта на равенството и борбата с дискриминацията, като законодателството и политиките на ЕС за борба с расизма, антисемитизма и ислямофобията, за подкрепа на събирането на данни относно равенството и прилагането на стратегии за равенство и борбата с расизма, като например националните стратегически рамки за ромите и предоставянето на данни за средносрочния преглед на стратегията за равнопоставеност на ЛГБТИК за периода 2020 – 2025 г., за защитата на гражданското общество и на защитниците на правата на човека, изложени на риск, както и подкрепата за преразглеждането на Директивата за правата на жертвите, на Плана за действие на ЕС за борба с расизма, стратегията на ЕС за борба с антисемитизма и подкрепа на еврейския живот и предоставянето на консултации относно спазването на основните права във връзка с развитието и използването на системи с ИИ и прилагането и използването на фондовете на ЕС;
3.	подчертава напътствията и ангажираността на FRA в областта на убежището и миграцията, границите и оперативната съвместимост, както и силния акцент, който поставя върху основните права, международните задължения на държавите членки и правото на ЕС за основните права в тази област, включително сътрудничеството с Агенцията на Европейския съюз в областта на убежището (EUAA) за подобряване на осведомеността за важната роля на настойниците и законните представители, подпомагащи непридружени деца, търсещи международна закрила в рамките на Съюза, и обучението, предоставяно на служителите на Европол, за повишаване на осведомеността и разбирането на свързаните с основните права аспекти в съответните оперативни условия; приветства навременния принос на FRA за прилагането на Директивата за временната закрила в контекста на бежанците, бягащи от Украйна, както и за определянето на предизвикателствата във връзка с прилагането на правото на Съюза в областта на дългосрочното пребиваване и установяването на пропуските във визовия кодекс и за списъка с действия, които Съюзът и неговите държави членки могат да предприемат за намаляване на смъртните случаи по море; 
4.	приветства приноса на FRA за оценката на Регламента за европейската гранична и брегова охрана[footnoteRef:3], участието ѝ в заседанията на управителния съвет на Европейската агенция за гранична и брегова охрана (Frontex) и съпредседателството на консултативния форум на Frontex по въпросите на основните права, както и сътрудничеството със Службата за основните права към Frontex;  [3:  Регламент (ЕС) 2019/1896 на Европейския парламент и на Съвета от 13 ноември 2019 г. за европейската гранична и брегова охрана и за отмяна на регламенти (ЕС) № 1052/2013 и (ЕС) 2016/1624 (ОВ L 2019/1896, 14.11.2019 г., ELI: http://data.europa.eu/eli/reg/2019/1896/oj).] 

5.	отбелязва със задоволство, че FRA е предоставила анализ и експертен опит в областта на основните права в подкрепа на дейностите и работата на други агенции на ЕС в областта на правосъдието и вътрешните работи (ПВР), включително Агенцията на ЕС в областта на убежището, Frontex, Европол, Агенцията на Европейския съюз за оперативното управление на широкомащабни информационни системи в пространството на свобода, сигурност и правосъдие (eu-LISA) и Агенцията на Европейския съюз за обучение в областта на правоприлагането (CEPOL); приветства приноса на FRA през 2023 г. за постигане на напредък по отношение на зачитането на основните права, включително чрез насоки относно фондовете на ЕС и справянето с предизвикателствата, породени от новите технологии; призовава FRA да определи до каква степен върховенството на закона и основните права са неразривно свързани и как нейната работа би могла да се включи или развие в полезни взаимодействия с тази на Европейската комисия в рамките на годишния доклад за върховенството на закона; 
6.	приветства сътрудничеството на FRA с Агенцията на Европейския съюз за киберсигурност (ENISA) за защита на неприкосновеността на личния живот и защита на данните по време на разработването и изпълнението на инициативи в областта на киберсигурността, както и с eu-LISA за гарантиране, че проектирането и използването на системи на ИТ се придържат към стандартите в областта на основните права.
Част III – Освобождаване от отговорност във връзка с изпълнението на бюджета на Агенцията на Европейския съюз в областта на убежището (EUAA) за финансовата 2023 година
1.	отбелязва, че през 2023 г. са подадени над 1,1 милиона молби за международна закрила (18% повече в сравнение с 2022 г.), а в 29-те държави от ЕС+ са издадени над 1 милион решения за предоставяне на временна закрила; подчертава значителната подкрепа, която EUAA е предоставила на държавите членки в този контекст[footnoteRef:4]; призовава за подходящи равнища на финансиране за EUAA, по-специално при значително увеличаване на задачите, възложени на агенцията в контекста на изпълнението на Пакта за миграцията и убежището; [4:  Държавите от ЕС+ включват държавите – членки на Европейския съюз (ЕС), както и асоциираните към Шенген държави.] 

2.	приветства увеличаването през 2023 г. на бюджета на EUAA от 208 милиона евро на 228 милиона евро (+10%) и на персонала от 519 на 529 души (+2%); отбелязва, че в докладите си за 2017 г. и 2020 г. Палатата е констатирала, че договорите на EUAA за наем на помещения на остров Лесбос и в Рим са неправомерни поради недостатъчна конкуренция и неспазване на принципа на икономичност, което означава, че всички последващи плащания по тези договори са били неправомерни; припомня забележката на одиторите, че до 2023 г. са направени такива неправомерни плащания на обща стойност 123 800 евро;
3.	приветства факта, че резервът от експерти за намеса в областта на убежището е започнал да функционира и до края на 2023 г. е включвал близо 350 експерти; изразява съжаление, че поради забавяне на номинирането от страна на някои държави членки на съответните им експерти, предвиденият брой от 500 експерти все още не е достигнат; призовава държавите членки да изпълняват задълженията си по отношение на националните експерти, за да се избегне необходимостта агенцията да разчита на външни изпълнители;
4.	приветства факта, че първият служител на EUAA по въпросите на основните права (FRO) е встъпил в длъжност на 16 май 2023 г.; оценява създаването на видим и леснодостъпен механизъм за подаване на жалби, разработен от FRO след консултации с Комисията и Консултативния форум;
5.	приветства приемането на преразгледаната стратегия на EUAA за външно сътрудничество[footnoteRef:5] и стратегията относно уязвимостта[footnoteRef:6]; подчертава, че и двете следва да служат като гаранция за защитата на основните права в системите за убежище и приемане на държавите от ЕС+;  [5:  https://euaa.europa.eu/sites/default/files/publications/2023-05/EUAA_External_Cooperation_Strategy.pdf ]  [6:  https://euaa.europa.eu/sites/default/files/publications/2023-12/EUAA_Vulnerability_Strategy.pdf ] 

6.	оценява усилията на EUAA за преминаване към цифровизация, включително чрез приемане на стратегията за цифрови иновации в процедурите за предоставяне на убежище и системите за приемане[footnoteRef:7]; [7:  https://euaa.europa.eu/sites/default/files/publications/2023-10/2023_EUAA-Strategy-on-Digital-Innovation-in-Asylum-Procedures-and-Reception-Systems_EN.pdf ] 

7.	отбелязва със задоволство, че EUAA е организирала 1 000 обучения и че броят на обучените служители в областта на убежището и приемането и участници от гражданското общество постоянно се увеличава (6% повече в сравнение с 2022 г.); приветства по-нататъшното развитие на европейския учебен план в областта на убежището с модули за обучение, като например тези, занимаващи се с борбата с насилието, основано на пола, уязвимостта и положението на децата в процеса на предоставяне на убежище;
8.	повтаря призива си от миналата година EUAA да информира редовно Парламента относно всички разследвания на OLAF.
Част IV – Освобождаване от отговорност във връзка с изпълнението на бюджета на Европейската агенция за оперативното управление на широкомащабни информационни системи в пространството на свобода, сигурност и правосъдие (eu-LISA) за финансовата 2023 година
1.	изразява съжаление, че през 2023 г. нередовните разходи възлизат на 12,6 милиона евро, което представлява 3,2% от общия размер на наличните бюджетни кредити за плащания и надхвърля прага на същественост, определен за одита, и че поради това Палатата изразява становище с резерви относно законосъобразността и редовността на плащанията; призовава eu-LISA спешно да изготви подробен план за корективни действия, който да включва график и отчетност за отстраняване на нередовните разходи; призовава Агенцията редовно да информира Палатата за напредъка по изпълнението на плана за корективни действия;
2.	отбелязва със загриженост параграфа за обръщане на внимание в годишните отчети, посочен в доклада на Сметната палата поради две текущи рамкови споразумения; отново изразява загриженост, че последващите действия във връзка с няколко констатации и оценки на Палатата от предходни години все още не са приключени; призовава eu-LISA да предприема последващи действия във връзка с констатациите на Палатата и да ускори предприемането на корективни действия във всички останали случаи на несъответствие и да докладва на органа по освобождаване от отговорност за постигнатия напредък;
3.	отбелязва усилията на eu-LISA за постигане на целите, определени за 2023 г. в единния програмен документ за периода 2023 – 2025 г.; отбелязва със задоволство пълното въвеждане на обновената Шенгенска информационна система (SIS) през март и безпроблемното интегриране на Кипър в SIS през юли 2023 г. и интегрирането на Хърватия във Визовата информационна система (VIS);
4.	отбелязва новата пътна карта за оперативна съвместимост; изразява съжаление за необходимостта от нов график за въвеждането и постигането на оперативна съвместимост на информационните системи на ЕС поради забавяния в разработването на Системата за влизане/излизане (СВИ), Европейската система за информация за пътуванията и разрешаването им (ETIAS) и Европейската информационна система за съдимост за граждани на трети държави (ECRIS-TCN); призовава eu-LISA да даде приоритет на бързото прилагане на тези информационни системи и да определи нова конкретна дата за задействане; подчертава, че бързият, ефективен и надежден обмен на информация е от решаващо значение за поддържането и укрепването на пространството на свобода, сигурност и правосъдие на Съюза;
5.	приветства факта, че eu-LISA също е поставила акцент върху киберсигурността и борбата със заплахите в киберпространството, по-специално върху необходимата подготовка за задълженията, произтичащи от новите регламенти на Съюза относно информационната сигурност и киберсигурността; подчертава факта, че eu-LISA управлява и поддържа платформа за наблюдение на сигурността, план при инциденти в областта на киберсигурността, протоколи за реагиране и договорености за дежурство 24/7, за да се гарантира навременното установяване и реагиране на киберзаплахи; приветства ролята на eu-LISA в подкрепа на междуведомствените учения в областта на киберсигурността в сътрудничество с Мрежата на агенциите в областта на правосъдието и вътрешните работи (JHAAN); 
6.	приветства факта, че eu-LISA е започнала подготовка за поемане на оперативното управление на системата e-CODEX (комуникация в областта на електронното правосъдие посредством онлайн обмен на данни) и че също така е започнала подготовка за проектирането и разработването на платформата за сътрудничество между съвместните екипи за разследване с цел осигуряване на сигурен електронен обмен на информация за трансгранични наказателни разследвания; отбелязва прегледа на правилата за предотвратяване и управление на конфликти на интереси, засягащи представители на управителния съвет и консултативните групи.

Част V – Освобождаване от отговорност във връзка с изпълнението на бюджета на Европейска агенция за гранична и брегова охрана (Frontex) за финансовата 2023 година
1.	отбелязва значителното увеличение на връщанията, като Frontex е надхвърлила целта си от 20 000, като е подпомогнала общо 39 239 връщания, включително впечатляващото увеличение с 87% на доброволните връщания и увеличението с 20% на принудителните връщания в сравнение с 2022 г.; приветства засилената подкрепа, предоставяна на държавите членки по отношение на помощта след връщане и след пристигане, като Frontex е надхвърлила целта си от 5 000 случая в съвместната система за реинтеграция, управлявайки успешно 6 438 случая през 2023 г.;
2.	отбелязва постепенното разширяване на сътрудничеството с трети държави през 2023 г., намерило израз в различни дейности, като посещения за запознаване със ситуацията, командировки за идентифициране и семинари – общо 36 инициативи, насочени към укрепване на сътрудничеството;
3.	подчертава ключовата роля на Frontex в защитата на външните граници на Съюза; признава съществената роля на Frontex и в операциите по търсене и спасяване (ТиС), като морските и въздушните оперативни средства, използвани при съвместни операции, са реагирали на 785 инцидента с 43 508 мигранти, което потвърждава решаващия принос на Frontex в хуманитарните усилия; отбелязва със загриженост, че според оценки на Statista през 2023 г. 3 105 мигранти са загинали при прекосяване на Средиземно море; подчертава необходимостта от повече усилия за предотвратяване на контрабандата и трафика на хора в Средиземно море;
4.	подчертава положителния напредък в изпълнението на целите в областта на основните права, включително текущото изпълнение на плана за действие в областта на основните права и независимата оценка на спазването от страна на агенцията на рамката за основните права, в съответствие с Регламента за европейската гранична и брегова охрана; приветства проактивните последващи действия на Frontex във връзка с жалби, свързани с основните права, като по-голямата част от тези жалби са били отхвърлени поради недопустимост; подчертава значението на тясното сътрудничество с националните органи, за да се гарантират подходящи последващи действия във връзка с твърдения за нарушения на основните права, в съответствие с националните механизми в областта на основните права; изтъква, че служителите на Frontex трябва да избягват да се включват в действия, с които пряко или непряко биха могли да се нарушават основни права; приветства засиления ангажимент на Frontex за прозрачност и отчетност; подчертава необходимостта от по-подробна информация след завършването на операции;
5.	подкрепя продължаващите усилия на Frontex за укрепване на позициите на своя служител по въпросите на основните права, като отбелязва назначаването на 46 наблюдатели на основните права през 2023 г.; подчертава, че е важно да се гарантира, че всички наблюдатели на основните права се назначават на степен AD, за да се повиши допълнително техният капацитет и независимост; признава, че Frontex е предприела значителни стъпки в отговор на становищата на служителя по въпросите на основните права, по-специално по въпроси като интегрирането на принципа на равенство между половете и трафика на хора;
6.	отбелязва със задоволство, че повечето цели в областта на основните права са били постигнати през 2023 г., което е допринесло за един по-стабилен и основан на правата подход към операциите на Frontex; изразява съжаление, че въпреки официалните отговори на изпълнителния директор на Frontex, липсват конкретни действия по някои от становищата, изразени от служителя по въпросите на основните права, и поради това призовава за постоянен акцент върху изпълнението на такива конкретни действия въз основа на препоръките на служителя по въпросите на основните права и за по-нататъшно укрепване на рамката на Frontex за правата на човека;
7.	отчита приемането на 217 докладвани инцидента с предполагаеми нарушения на основните права, представянето на доклади за 104 сериозни инцидента през 2023 г., 48 от които са свързани с основните права, получаването на 67 жалби чрез механизма за подаване на жалби на Frontex, започването през 2023 г. на 55 разследвания на сериозни инциденти и приключването на 39 сериозни инцидента, като в почти 50% от приключените случаи са установени вероятни нарушения на основните права; отчита, че проведените разследвания показват също така ангажимента на Frontex за прозрачност, отчетност и непрекъснато подобряване;
8.	настоятелно призовава Frontex да осигури без по-нататъшно забавяне пълното изпълнение на всички препоръки на европейските органи за одит и контрол, по-специално на OLAF и тези от работната група на Европейския парламент за контрол на Frontex, Европейския омбудсман, Палатата и работната група на Frontex по основните права и правните оперативни аспекти на операциите;
9.	отбелязва със загриженост, че от 2018 г. насам Палатата посочва високо равнище на пренесени и отменени бюджетни кредити от Frontex и че този проблем остава и през 2023 г.; отбелязва освен това, че Frontex продължава да не успява да постигне необходимото равнище на заетост, определено в щатното разписание, и че този проблем също датира поне от 2018 г.; обръща внимание на продължаващата загриженост на Палатата относно липсата на правила за деклариране на конфликт на интереси във връзка с процедурите за наемане на работа във Frontex;
10.	отбелязва параграфа за обръщане на внимание в годишните отчети, посочен в доклада на Сметната палата относно изчисляването на вноските от асоциираните към Шенген държави, събрани през 2022 г.; отбелязва отговора на Frontex, че тези изчисления следват установените практики, одобрени от управителния съвет и Комисията; призовава Комисията да преразгледа тези споразумения, за да гарантира по-голяма съгласуваност в метода за определяне на вноските за Съюза и неговите агенции;
11.	призовава Комисията, с оглед на предизвикателствата на миграционната криза, по-специално след влизането в сила на Пакта за миграцията и убежището и хибридните операции на Русия и Беларус, да предприеме последващи действия във връзка с изявлението на председателя на Комисията Урсула фон дер Лайен от юли 2024 г., в което тя посочва, че Frontex е в добра позиция да увеличи допълнително своя персонал до 30 000 служители; подчертава, че това разширяване би увеличило значително капацитета на Frontex за справяне и управление на миграционните потоци и гарантиране на сигурността и спазването на основните права на външните граници на Съюза, засилвайки жизненоважната роля на агенцията в по-широката стратегия на Съюза в областта на миграцията; призовава Комисията да предприеме необходимите стъпки, за да предостави на Frontex ресурси, съответстващи на настоящата геополитическа ситуация и на борбата с контрабандата.
Част VI – Освобождаване от отговорност във връзка с изпълнението на бюджета на Агенцията на Европейския съюз за обучение в областта на правоприлагането (CEPOL) за финансовата 2023 година
1.	отчита увеличаването на усилията на CEPOL да осигурява всеобхватен набор от обучения във всички области на Европейската мултидисциплинарна платформа за борба с криминални заплахи (EMPACT); отбелязва, че тежката и организираната престъпност и киберпрестъпността са били най-популярните теми, на които са присъствали почти 62% от общия брой на участниците през 2023 г.; подчертава, че при одитирането на плащанията по рамково споразумение за услуги за организиране на пътувания и събития Палатата е установила, че CEPOL е наблюдавала използването на средствата по договора на равнището на плащанията вместо на бюджетните задължения; изразява съгласие с Палатата, че при този подход не е спазен член 111 от Финансовия регламент на ЕС;
2.	приветства публикуването от CEPOL на средносрочен преглед на Стратегическата оценка на потребностите от обучение на ЕС за периода 2022 – 2025 г., в който се определят новопоявили се стратегически потребности от обучение на равнище ЕС на служители на правоприлагащите органи;
3.	приветства факта, че CEPOL е продължила да предоставя набор от обучения в областта на киберпространството чрез своята Академия за борба с киберпрестъпността; приветства факта, че специализираното обучение е подобрило знанията за киберпрестъпността и киберкапацитета в Европа в областта на борбата срещу сексуалната експлоатация на деца, схемите за онлайн измами и кибератаките и че CEPOL е разработила първия си специализиран семинар за изкуствения интелект (ИИ);
4.	отбелязва със съжаление, че обученията в областта на основните права и защитата на данните са намалели през 2023 г. (когато са били проведени 19 обучения с 2 063 участници) в сравнение с 2022 г. (30 обучения с 4 014 участници); подчертава, че основната цел на CEPOL е да подкрепя, развива, прилага и координира обучението на служители на правоприлагащите органи, като същевременно поставя специален акцент върху защитата на правата на човека и основните свободи в контекста на правоприлагането; същевременно отчита, че общият брой на участниците се е увеличил на 46 431; призовава CEPOL да повиши прозрачността при планирането и наблюдението на реализирането на тези потребности от обучение, по-специално в контекста на новите предизвикателства, като например нарастващата роля на технологиите в областта на правоприлагането.
Част VII – Освобождаване от отговорност във връзка с изпълнението на бюджета на Европейския център за мониторинг на наркотици и наркомании (EMCDDA) за финансовата 2023 година
1.	отбелязва влизането в сила на 1 юли 2023 г. на новия регламент на Агенцията на Европейския съюз по наркотиците (EUDA)[footnoteRef:8], с който се отменя и заменя Регламентът за Европейския център за мониторинг на наркотици и наркомании (EMCDDA)[footnoteRef:9] и приветства новия по-широк мандат на EUDA; припомня, че с регламента за EUDA се цели справяне с явлението наркотици посредством холистичен и основан на фактите подход, и призовава агенцията да гарантира пълното изпълнение на новия ѝ мандат; отбелязва увеличаването през 2023 г. на бюджета на EMCDDA от 26 милиона евро на 29 милиона евро (+13%) и намаляването на персонала ѝ от 110 на 101 души (-1%); [8:  Регламент (ЕС) 2023/1322 на Европейския парламент и на Съвета от 27 юни 2023 г. относно Агенцията на Европейския съюз по наркотиците (EUDA) и за отмяна на Регламент (ЕО) № 1920/2006 (ОВ L 2023/1322, 30.6.2023 г., ELI: http://data.europa.eu/eli/reg/2023/1322/oj). ]  [9:  Регламент (EО) № 1920/2006 на Европейския парламент и на Съвета от 12 декември 2006 г. относно Европейския център за мониторинг на наркотици и наркомании (OВ L, 1920/2006, 27.12.2006 г., ELI: http://data.europa.eu/eli/reg/2006/1920/oj).] 

2.	приветства приноса на EMCDDA за Европейската мултидисциплинарна платформа за борба с криминални заплахи (EMPACT) и за оперативните планове за действие (ОПД) на цикъла на политиката на ЕС относно организираната и тежката международна престъпност; оценява приноса на EMCDDA за новата пътна карта на ЕС за засилване на борбата с трафика на наркотици и престъпните мрежи[footnoteRef:10];  [10:  https://ec.europa.eu/commission/presscorner/detail/bg/ip_23_4981 ] 

3.	приветства постоянните усилия на EMCDDA за прилагане на системата на ЕС за ранно предупреждение в сътрудничество с партньори в държавите членки; отбелязва, че са били нотифицирани 26 нови психоактивни вещества и че общият брой на наблюдаваните понастоящем нови психоактивни вещества е приблизително 950; оценява техническите доклади, публикувани от агенцията;
4.	отчита, че EMCDDA е изготвил 30 научни и институционални публикации през 2023 г. и че също така е автор или съавтор на 14 научни статии и глави от книги, оценява научния и основан на факти експертен опит, предоставен от центъра;
5.	приветства публикуването на модулния европейски доклад за наркотиците за 2023 г., с приоритетно използване на цифрови технологии, и стартирането на модулите за амфетамините и канабиса от съвместния доклад на EMCDDA и Европол относно Пазарите на наркотици в ЕС: задълбочен анализ;
6.	отбелязва със задоволство, че EMCDDA е предоставял редовна ценна подкрепа и информация относно политиките за наркотиците на създателите на политики на национално равнище и е координирал подготвителни научни прегледи на свързаните с наркотиците вреди, лечение и палиативни практики; изтъква значението на продължаването на тази важна работа, за да се вземат предвид променящите се тенденции и предизвикателства, и призовава за по-нататъшно засилване на тези дейности чрез насърчаване на по-тясно сътрудничество с държавите членки и осигуряване на адекватното разпространение на констатациите сред по-широка аудитория, включително медицинските специалисти и цялата общественост;
7.	подчертава, че EMCDDA е обучил над 3 300 специалисти, работещи в областта на наркотиците, включително здравни работници, служители на правоприлагащите органи и създатели на политики в рамките на Съюза и извън него, и че в осемте уебинара, организирани от EMCDDA, са участвали приблизително 4 800 специалисти; приветства сътрудничеството с други агенции на ЕС.
Част VIII – Освобождаване от отговорност във връзка с изпълнението на бюджета на Агенцията на Европейския съюз за сътрудничество в областта на правоприлагането (Европол) за финансовата 2023 година
1.	изразява загриженост във връзка с констатациите на Палатата относно законосъобразността и редовността на операции, свързани с безвъзмездни средства за оперативни разходи, предназначени за финансиране на дейности на национална полиция в държава членка; отбелязва, че заключението на Палатата е, че част от безвъзмездната финансова помощ, възлизаща на 279 000 EUR, е неправомерна; подчертава, че по искане на Палатата Европол установява и друга безвъзмездна финансова помощ, чрез която през 2023 г. е възстановяван ДДС за сходни дейности, което е довело до неправомерни плащания; отбелязва отговора на Европол, че ДДС вече няма да се счита от агенцията за допустим разход при отпускането на безвъзмездни средства за оперативни разходи, с което следователно ще се гарантира спазването от нея на Финансовия регламент 2018/1046;
2.	отбелязва със задоволство, че през 2023 г. Европол приема 107 856 оперативни вноски, подкрепя 3 155 операции, създава 27 оперативни работни групи, дава 21 096 отговора по мрежовото приложение за защитен обмен на информация (SIENA) под формата на първа помощ и предоставя по-големи оперативни информационни способности на националните органи, държавите членки и трети страни;
3.	приветства успешното разгръщане на PERCI (Платформата на ЕС за незаконното онлайн съдържание), по-специално с пълното прилагане на препоръките на Европейския надзорен орган по защита на данните (ЕНОЗД); оценява задълбоченото сътрудничество с ЕНОЗД и съвместната работна група, създадена с Frontex за последващи действия във връзка с препоръките на ЕНОЗД относно програмата PeDRA на Frontex (Обработване на лични данни за анализ на риска), при което и двете агенции се стремят към защита на основните права при същевременно повишаване на сигурността;
4.	изисква сътрудничеството между Европол и други агенции в областта на ПВР да бъде напълно прозрачно и да се гарантира отчетност в съответствие с правилата на ЕС относно прозрачността, както и зачитането на основните права и стандартите за защита на данните;
5.	приветства прилагането на Регламента за Европол[footnoteRef:11], както е изменен през 2022 г., особено бързото назначаване на служител по въпросите на основните права през януари 2023 г., което представлява важна стъпка към засилване на ангажимента на Европол по отношение на правата на човека в операциите на агенцията; [11:  Регламент (ЕС) 2016/794 на Европейския парламент и на Съвета от 11 май 2016 г. относно Агенцията на Европейския съюз за сътрудничество в областта на правоприлагането (Европол) и за замяна и отмяна на решения 2009/371/ПВР, 2009/934/ПВР, 2009/935/ПВР, 2009/936/ПВР и 2009/968/ПВР на Съвета (ОВ L 2016/794, 24.5.2016 г. ELI: http://data.europa.eu/eli/reg/2016/794/oj).] 

6.	отбелязва със загриженост увеличеното набиране на деца и младежи от страна на организираната престъпност; подчертава значението на една ясна и всеобхватна стратегия за предотвратяване и борба с това явление;
7.	оценява продължаващата и безценна подкрепа на Европол за Украйна, по-специално чрез участието на Европол в съвместния екип за разследване, съсредоточен върху разследването на предполагаеми основни международни престъпления, извършени в Украйна; отбелязва със задоволство създаването на оперативна работна група, предназначена за предоставяне на целенасочена подкрепа за текущи разследвания на военни престъпления, което е пример за важната роля на Европол в международното правосъдие и търсенето на отговорност;
8.	отчита също така усилията на Комисията за по-силна и по-сигурна Европа, очертани от председателя Урсула фон дер Лайен в нейното изявление от 2024 г.; призовава Комисията да удвои персонала на Европол и да признае централната роля на Европол за гарантиране на сигурността в целия Съюз и способността на Европол да реагира на възникващи заплахи; подчертава също така, че това разширяване ще подобри още повече способността на Европол да подкрепя държавите членки в борбата с тежката и организираната престъпност, както онлайн, така и офлайн, като по този начин ще допринесе за една по-безопасна и по-сигурна Европа за всички. 

</RepeatBlock-Dec>

